Document ID: 32004D0216

32004D0216
L 067/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 март 2004 година
за изменение на Директива 82/894/ЕИО на Съвета относно обявяване на болестите по животните в рамките на Общността във връзка с включване на някои болести по еднокопитните и някои болести по пчелите в списъка на болести, подлежащи на задължително обявяване
(нотифицирано под номер С(2004) 578)
(текст от значение за ЕИП)
(2004/216/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 82/894/ЕИО на Съвета от 21 декември 1982 г. относно обявяване на болестите по животните в рамките на Общността (1), и по-специално първо тире от член 5, параграф 2 от нея,
като имa предвид, че:
(1)
В съответствие с Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (2), Африканска чума по конете, везикулозен стоматит, сап, трипаносомноза, енцефаломиелит при семейство коне под всичките форми на болестта, инфекциозна анемия по семейство коне, бяс, антракс са определени като болести, подлежащи на задължително обявяване;
(2)
Приложение I към Директива 82/894/ЕИО на Съвета, в което се изброяват болестите, за чиято поява Комисията и другите държави-членки трябва да бъдат уведомени, съдържа сред болестите, които засягат единствено еднокопитни, Африканската чума по конете и везикулозния стоматит;
(3)
Африканска чума по конете, везикулозен стоматит, сап, трипаносомноза, инфекциозна анемия по семейство коне и различните форми на енцефаломиелит по еднокопитни са регистрирани като болести по еднокопитни от Международното бюро по епизоотии (МБЕ);
(4)
Страните членки на МБЕ са длъжни да съобщят за първата потвърдена или повторна поява на изброена болест, ако страната или регион от страната предварително са били считани за свободни от тази болест, или ако болестта може да има ефекта на зооноза, или ако развоят на болестта може да има последици върху международната търговия;
(5)
В настоящия момент Африканската чумата по конете, везикулозният стоматит, сапът, трипаносомнозата и повечето форми на вирусен енцефаломиелит по семейство коне са считани за чужди на Общността. Инфекциозната анемия по еднокопитните и някои форми на енцефаломиелит по еднокопитните се обявяват в някои части на Общността;
(6)
Малкият кошерен бръмбар и тропилелапс (Tropilaelaps) са екзотични паразити, които заразяват пчелите и понастоящем не е обявен случай на тези болести в Общността. Ако тези паразити се внесат обаче, те биха могли да имат опустошителни последици за здравния статус на пчелите и за пчеларството; ето защо тези болести бяха добавени към списъка на болестите за обявяване в Общността;
(7)
Бързото обявяване и информиране за появата на такива болести в Общността е от съществено значение, за да се регулира появата на нови болести, както и за придвижванията и търговията на еднокопитни и на пчели;
(8)
С разширяването на Общността и въздействието на околната среда върху насекомите, преносители на някои от споменатите болести, положението в Общността, относно тези болести, може да се промени;
(9)
Следователно изглежда уместно да се добавят, сап, трипаносомноза, инфекциозна анемия по семейство коне, всички форми на енцефаломиелит по семейство коне, малък кошерен бръмбар и тропилелапс (Tropilaelaps), посочени в приложение I към Директива 82/894/ЕИО на Съвета и да се измени приложение II към Директива 82/894/ на Съвета, за да се вземе предвид начина на отглеждане на пчелите;
(10)
Мерките, предвидени в настоящата директива са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и II към Директива 82/894/ЕИО се заменят с текста на приложението към настоящото решение.
Член 2
Настоящото решение се прилага от 25 март 2004 г.
Член 3
Адресати на настоящото решение са държавите-членки.
Съставено в Брюксел на 1 март 2004 година.

Labels: 12
6